ABC บวกแรง! คาดล้างขาดทุนสะสมหมดปีนี้หากรายได้ “ABOVE Sukhumvit 39” เข้าเป้า
ABC บวกแรง! คาดล้างขาดทุนสะสมหมดปีนี้หากรายได้ "ABOVE Sukhumvit 39" เข้าเป้า ล่าสุด เวลา 14.59 น. อยู่ที่ระดับ 0.46 บาท บวก 0.01 บาท หรือ 2.22% สูงสุด 0.48 บาท ต่ำสุด 0.44 บาท ด้วยมูลค่าซื้อขาย 123.84 ล้านบาท ด้าน บล.คันทรี่ กรุ๊ป แนะซื้อ 
23 ก.ย. 2559

ผู้สื่อข่าวรายงานว่าราคาหุ้นบริษัท แอสเซท ไบร์ท จำกัด (มหาชน) หรือ ABC ณ เวลา 14.59 น. อยู่ที่ระดับ 0.46 บาท บวก 0.01 บาท หรือ 2.22% สูงสุด 0.48 บาท ต่ำสุด 0.44 บาท ด้วยมูลค่าซื้อขาย 123.84 ล้านบาท ขณะที่ดัชนีตลาดหุ้นไทยโดยรวมลบ 1.12%
 
โดยราคาหุ้น ABC ปรับตัวขึ้นแรงหลังนายจิรภัทร วีรชยทองคำ รองกรรมการผู้จัดการ ABC เปิดเผยว่า ปัจจุบันโครงการ “ABOVE Sukhumvit 39” ของบริษัทมียอดจองอยู่ที่ 30% หรือราว 10 กว่ายูนิต ของทั้งโครงการ 41 ยูนิต และมั่นใจว่าจะสามารถปิดโครงการได้อย่างแน่นอนภายในสิ้นปีนี้ ทั้งนี้ หากการรับรู้รายได้จากโครงการ ABOVE Sukhumvit39 เป็นไปตามเป้าหมายที่ 2พันล้านบาทภายในปีนี้ จากมูลค่าโครงการทั้งหมด 2.5 พันล้านบาท โดยคาดว่าจะเริ่มรับรู้รายได้ในไตรมาส 4/59 ซึ่งหากเป็นไปตามเป้าหมายที่วางไว้ ภายในปีนี้บริษัทจะสามารถรับรู้รายได้และสามารถล้างขาดทุนสะสมได้ทันที
ด้าน บล.คันทรี่ กรุ๊ป ระบุในบทวิเคราะห์ แนะนำซื้อ ABC ให้แนวรับ 0.44 บาท แนวต้าน 0.50 บาท แนว cut หากราคาหุ้นมีโอกาสหลุด 0.42 บาท มองว่ากราฟ ABC อยู่ในระหว่างการฟอร์มตัวแบบ U-Curve ซึ่งต้องใช้เวลาในการสร้างแขนขวา แต่ MACD ที่โค้งตัวตัดเส้นสัญญาณซื้อขึ้นไปเหนือแนวศูนย์ จะช่วยทำให้ฐานของราคาหุ้นเดินหน้าอย่างแข็งแรง และสะสมหุ้นได้หากมีการอ่อนตัว